ORDE do 21 de outubro de 2025 pola que se modifica a Orde do 5 de marzo de 2025, pola que se establecen os criterios e o procedemento para a distribución do fondo adicional ao Fondo de Cooperación Local destinado aos concellos de Galicia con poboación inferior a 15.000 habitantes, previsto na alínea h) do artigo 60.catro da Lei de orzamentos xerais da Comunidade Autónoma de Galicia para 2025 (código de procedemento PR486B) (Diario Oficial de Galicia número 49, do 12 de marzo).
Consellería de Presidencia, Xustiza e Deportes — III. Outras disposicións — 29/10/2025

Mediante a Orde do 5 de marzo de 2025 establecéronse os criterios e o procedemento para a distribución do fondo adicional ao Fondo de Cooperación Local, previsto na alínea h) do artigo 60.catro da Lei 4/2024, do 27 de decembro, de orzamentos xerais da Comunidade Autónoma de Galicia para 2025, destinado a concellos de Galicia con poboación inferior a 15.000 habitantes, publicada no
Diario Oficial de Galicia
número 49, do 12 de marzo, co código de procedemento PR486B.
O 14 de xullo de 2025, a directora xeral de Administración Local, por delegación do conselleiro de Presidencia, Xustiza e Deportes, con base na disposición derradeira primeira da Orde do 5 de marzo de 2025, resolveu o procedemento iniciado en virtude desta orde e asignou as achegas do fondo aos concellos beneficiarios polos importes sinalados na mesma resolución.
Pola súa banda, a Dirección Xeral de Planificación e Orzamentos procedeu a realizar os pagamentos anticipados das achegas polo importe correspondente ao 80 % da asignación destinada a cada concello, en cumprimento da previsión contida no artigo 12 da citada orde reguladora.
No artigo 14.2 da mesma orde fíxase o 15 de novembro de 2025 como data límite para a realización dos investimentos e para a presentación da documentación xustificativa da aplicación dada aos fondos. Co fin de posibilitar a execución dos proxectos e o procedemento de xestión administrativa e orzamentaria que resulte de aplicación, preténdese ampliar ata o 24 de novembro o referido prazo de execución e xustificación dos proxectos financiados polo fondo adicional ao Fondo de Cooperación Local previsto na alínea h) do artigo 60.catro da citada Lei 4/2024, do 27 de decembro.
Esta ampliación do prazo está amparada no artigo 32 da Lei 39/2015, do 1 de outubro, do procedemento administrativo común das administracións públicas, segundo o cal a Administración, salvo precepto en contrario, poderá conceder de oficio ou por petición dos interesados unha ampliación dos prazos establecidos, que non exceda a metade destes, se as circunstancias o aconsellan e con isto non se prexudican dereitos de terceiro.
Con base en todo o anteriormente exposto, de conformidade coa Lei 39/2015, do 1 de outubro, do procedemento administrativo común das administracións públicas; coa Lei 4/2024, do 27 de decembro, de orzamentos xerais da Comunidade Autónoma de Galicia para 2025; co Decreto 136/2024, do 20 de maio, polo que se establece a estrutura orgánica da Consellería de Presidencia, Xustiza e Deportes, e co disposto na Orde do 5 de marzo de 2025 pola que se establecen os criterios e o procedemento para a distribución do fondo adicional ao Fondo de Cooperación Local, previsto na alínea h) do artigo 60.catro da Lei 4/2024, do 27 de decembro, de orzamentos xerais da Comunidade Autónoma de Galicia para 2025, destinado a concellos de Galicia con poboación inferior a 15.000 habitantes,
Artigo único
Modifícase o artigo 14.2 da Orde do 5 de marzo de 2025, que queda redactado nos seguintes termos:
«2. A data límite para a realización dos investimentos e a presentación da documentación xustificativa da aplicación dada aos fondos remata o 24 de novembro de 2025».
Disposición derradeira
Esta orde entrará en vigor o día da súa publicación no
Diario Oficial de Galicia
.
Santiago de Compostela, 21 de outubro de 2025